Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно Европейската статистическа програма за периода 2013—2017 г. /* COM/2011/0928 окончателен - 2011/0459 (COD) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО 1.1. Основания и цели на предложението За изпълнението на политиките на ЕС е необходима съпоставима и надеждна статистическа информация относно икономическото, социалното и екологичното положение в ЕС, както и относно неговите компоненти на национално и регионално равнище. Европейската статистика е също така абсолютно необходима, за да може Европа да бъде разбирана от широката общественост и за да могат гражданите да участват в демократичния процес и обсъждането на настоящето и бъдещето на ЕС. През последните години Европейската статистическа система (наричана по-нататък „ЕСС“) е изправена пред редица предизвикателства. На първо място, потребността от европейска статистика непрекъснато се увеличава и е малко вероятно в бъдеще тази тенденция да се промени. На второ място, естеството на статистиката се промени — за да бъдат вземани решения въз основа на обективни данни, се изисква статистика, която да отговаря на критерии за качество, свързани с конкретните цели, за които се използва; налице е и нарастваща потребност от комплексна многоаспектна статистика в подкрепа на сложните политически сфери. На трето място, поради появата на нови действащи лица на информационния пазар, в това число лица, предоставящи информация в почти реално време, в бъдеще приоритет на ЕСС ще е качеството, а по отношение на краткосрочната статистика — по-специално актуалността. На четвърто място, предизвикателствата са дори още по-големи поради бюджетните ограничения на национално и европейско равнище, както и поради необходимостта от допълнително намаляване на тежестта за предприятията и гражданите. Всички тези предизвикателства са разгледани в документа „Съобщение на Комисията до Европейския парламент и Съвета за метода за изготвяне на статистическата информация на ЕС: визия за следващото десетилетие[1]“ и в стратегията на ЕСС за неговото прилагане[2], за да се преразгледат методите на работа на ЕСС с оглед повишаване на нейната ефикасност и гъвкавост. Прилагането в практиката на посоченото съобщение и на съвместната стратегия на ЕСС е в основата на Европейската статистическа програма (наричана по-нататък „ЕСП“). В този контекст с предложението за Европейска статистическа програма се цели създаването на цялостна програма, която да осигури обща рамка за разработването, изготвянето и разпространението на европейската статистика в периода 2013—2017 г., като същевременно се въведе новият метод за изготвяне на европейската статистика, описан в посоченото съобщение. 1.2. Общ контекст Правното основание за създаването на многогодишна Европейска статистическа програма е член 13, параграф 1 от Регламент (ЕО) № 223/2009 на Европейския парламент и на Съвета относно европейската статистика[3]. Съгласно посочения регламент Европейската статистическа програма трябва да осигури рамката за разработването, изготвянето и разпространението на европейската статистика, основните области и целите на предвидените дейности за период, който не надвишава пет години. С програмата следва да се определят приоритети относно потребностите от информация с цел осъществяване на дейностите на Европейския съюз. Тези потребности следва да се преценят спрямо ресурсите, необходими на равнището на Съюза и на национално ниво, за да се осигури изискваната статистика, както и спрямо свързаната с отговорите тежест и свързаните разходи на респондентите. Целите на ЕСП ще бъдат подробно разработени в годишните работни програми в съответствие с Регламент (ЕО) № 223/20093. За изпълнението на програмата ще бъде изготвен междинен доклад за напредъка, както и окончателен доклад за оценка след края на програмния период. 1.3. Съществуващи разпоредби в областта на предложението Действащата понастоящем статистическа програма на Общността, приета с Решение на Европейския парламент и на Съвета и обхващаща периода 2008—2012 г.[4], е седмата по рода си програма. 1.4. Съгласуваност с други политики и цели на Съюза Главната цел на европейската статистика е да осигурява основата за разработването, наблюдението и оценяването на европейските политики чрез надеждна, обективна, съпоставима и съгласувана фактическа информация. Настоящото предложение е в съответствие с приоритетите на Европейския съюз, тъй като статистиката, разработена, изготвена и разпространена по настоящата програма, ще допринесе за изпълнението на политиките на Европейския съюз от приоритетно значение, като например стратегията „Европа 2020“ за интелигентен, устойчив и приобщаващ растеж[5], както и на другите политики, разгледани в стратегическите приоритети на Комисията за периода 2010—2014 г.[6] (т.е. засилено и интегрирано икономическо управление, изменение на климата, растеж и социално сближаване, Европа на гражданите и глобализацията). 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО 2.1. Консултация със заинтересованите страни Методи на консултиране, основни целеви сектори и общ профил на участниците в консултацията Преди да бъде изготвено настоящото предложение, бе проведена консултация в рамките на м. юли 2010 г. с ползвателите на европейската статистика, т.е. генералните дирекции на Комисията, Европейската централна банка и Европейския статистически консултативен комитет[7], относно техните потребности от европейска статистика за периода 2013—2017 г. Държавите-членки, държавите от ЕАСТ и държавите – кандидатки за членство в ЕС, взеха непосредствено участие в изготвянето на предложението. Начинът на провеждане на консултацията е описан по-долу. Първо, през юли 2010 г. бе проведена консултация с групите на директорите в различните статистически области, представляващи лицата, изготвящи европейската статистика в съответните сфери, относно техните потребности за периода 2013—2017 г. На второ място, по време на срещата на генералните директори на националните статистически институти (наричани по-нататък „DGINS“)[8], проведена на 29—30 септември 2010 г., с тях бе проведена консултация относно приоритетите за периода 2013—2017 г. Въз основа на резултатите от проведените от ЕСС консултации със заинтересованите страни относно техните статистически потребности за периода 2013—2017 г. бе изготвена първата редакция на проекта за ЕСП за 2013—2017 г. с цел вътрешна и външна консултация. Проектът бе представен на Комитета на Европейската статистическа система през м. май 2011 г. Успоредно с това бяха проведени консултации с Европейския статистически консултативен комитет, Комитета по парична и финансова статистика и статистика на платежния баланс и с работната група по програмиране и координиране на ЕСС. Обобщение на отговорите и на начина, по който са взети предвид Обобщение на отговорите на ползвателите на европейска статистика Европейската централна банка и общо 14 генерални дирекции на Комисията изпратиха отговори на искането на Евростат за информация относно техните потребности от европейска статистика за периода 2013—2017 г. Повечето от тях посочиха подробни изисквания за статистическите данни, от които се нуждаят в подкрепа на европейските политики, за които отговарят. Въпреки че всички тези изисквания не са изрично посочени в предложението, те бяха подложени на внимателен анализ от страна на Евростат и бяха взети предвид при формулирането на целите на програмата. Обобщение на отговорите на лицата, изготвящи европейска статистика Общо шест групи на директори изпратиха отговори на искането на Евростат за информация относно техните потребности от европейска статистика за периода 2013—2017 г. (Групата на директорите по методология, Групата на директорите по информационни технологии, Групата на директорите по социална статистика, Групата на директорите по регионална и пространствена статистика и сметки и статистика и сметки за околната среда, Постоянният комитет за земеделска статистика и Групата на директорите по бизнес статистика). В тях бе акцентирано на необходимостта от постигане на баланс между нарастващата потребност от нови статистически данни и намалените ресурси, с които се разполага. В този контекст бяха отправени препоръки да се използват в максимална степен съществуващите данни вместо да се предприемат нови действия по събиране на данни, да се установяват връзки с други доставчици на данни с цел оптимизиране на използването на наличната информация, да се намали степента на подробност на изискваните данни, да се повиши ефикасността на събирането на данни чрез използване на модерни информационни и комуникационни технологии, да се анализира последователността в различните законодателни актове и да се преодолее тясната обвързаност между статистическите инструменти и ползвателите чрез създаване на единни изследвания, които да могат да се използват за различни цели. Посочена бе и необходимостта от засилване на ролята на Евростат като координатор на изготвянето на статистиката. Тези и други конкретни коментари бяха взети предвид при формулирането на целите на ЕСП, доколкото това бе възможно. На своята среща от 29—30 септември 2010 г. генералните директори на националните статистически институти подкрепиха предложения във връзка с ЕСП подход и приоритетните области по програмата, като подчертаха необходимостта тя да бъде достатъчно гъвкава, за да позволява включване на конкретни действия в годишния програмен цикъл. Поради сериозните бюджетни ограничения както на национално, така и на европейско равнище, и необходимостта от намаляване на административната тежест, генералните директори подчертаха колко е важно при определянето на приоритетите в следващата многогодишна програма да се използва стратегически подход. Обобщение на основните коментари по първата редакция на проекта за ЕСП за 2013—2017 г. На заседанието на Комитета на Европейската статистическа система през м. май 2011 г. бе изразена обща подкрепа за възприетия концептуален подход. Редица делегации отбелязаха амбициозността на ЕСП и изразиха своето безпокойство във връзка с несъответствието между ограничените ресурси на национално равнище и броя на залегналите в ЕСП нови инициативи. Въпреки че отдадоха дължимото на необходимостта от гъвкава програма, някои делегации отправиха въпроси относно общия характер и липсата на подробности в ЕСП, като подчертаха, че е необходимо ЕСП да се свърже с бъдещите годишни работни програми. Някои делегации изразиха съмнения дали е реално постижимо финансирането на нови инициативи чрез постигане на по-висока ефикасност посредством новия метод за изготвяне на европейската статистика. Имаше и делегации, които подчертаха необходимостта от обмисляне на други начини за постигане на по-добри резултати (напр. по-прецизно определяне на приоритетите, повишаване на ефикасността, по-пълно използване на административните данни, засилено използване на технологиите и обмен на добри практики). Някои делегации подчертаха колко е важно да се постави по-силен акцент върху необходимостта от намаляване на свързаната с отговорите тежест, а една делегация предложи да се конкретизира частта относно определянето на приоритетите чрез посочване на съответни действия. Голяма част от делегациите изразиха становище, че е необходим предпазлив подход по отношение на обозначаването на качеството и призоваха за задълбочено обсъждане на този въпрос. Редица делегации приветстваха засилването на партньорството в ЕСС и извън нея, като също така подчертаха колко важно е подобреното сътрудничество както в рамките на ЕСС, така и с Европейската система на централните банки и международните организации. Изложените по-горе коментари бяха и основните резултати от консултацията с работната група по програмиране и координиране. Мнозинството от националните статистически институти изразиха своята обща подкрепа за ЕСП, но бяха изразени резерви във връзка с формулировката на целта относно новия метод за изготвяне на европейската статистика и във връзка със законодателната политика. Специфични коментари бяха направени по конкретни статистически области, а по отношение на някои части от ЕСП бяха поискани разяснения. Всички получени коментари по проекта на ЕСП бяха подложени на внимателен анализ от Евростат и бяха взети предвид при изготвянето на новата редакция на ЕСП за 2013—2017 г. За да служи като общ и гъвкав инструмент за планиране, даващ възможност за съобразяване с евентуалните промени в бъдеще, ЕСП описва най-общо поставените стратегически цели и очакваните крайни резултати за следващия програмен период. В ЕСП е намерил израз установеният от Евростат стратегически подход при определянето на приоритетите. При този подход определянето на отрицателни приоритети е неразделна част от подготовката на годишните работни програми и следователно ще се прилага в обхванатия от ЕСП период. ЕСП осигурява общата рамка за разработването, изготвянето и разпространението на европейската статистика, като определя основните области и целите на дейностите, предвидени за следващите пет години. Тези цели ще бъдат разработени и планирани по-подробно в годишните работни програми, като по този начин се създава ясно очертана връзка между тези програми и ЕСП. ЕСП е напълно в съответствие с вече приетата от Комитета на Европейската статистическа система съвместна стратегия на ЕСС относно новата система за изготвяне на статистическа информация; не са въвеждани нови елементи и ЕСП е резултат от прилагането на стратегията. 2.2. Събиране и използване на експертни становища При изготвянето на ЕСП бяха проведени консултации и с външни експерти. По-специално, искане за становище относно проектопрограмата бе отправено до Европейския статистически консултативен комитет (наричан по-нататък „ЕСКК“) и до Комитета по парична и финансова статистика и статистика на платежния баланс (наричан по-нататък „КПФССБ“). В своето становище относно проектопрограмата Европейският статистически консултативен комитет се спря на въпроса за ограниченията по отношение на ресурсите и необходимостта да се продължат действията по определяне на приоритетите, за да бъдат установени отрицателните приоритети. В този контекст ЕСКК подчерта необходимостта от повишаване на ефикасността чрез засилено използване на технологиите и на събраните за други цели данни, като същевременно отчете трудностите, които произтичат от различната степен на развитие на статистическите системи на държавите-членки. ЕСКК също така подчерта важното значение на обмена на знания, като призова в него да бъдат включени развойните дейности, за да се намали себестойността на новите научноизследователски разработки. Освен това ЕСКК подчерта важното значение на максималното използване на данните и допълнителното интегриране и използване на съществуващите данни. В становището си относно проектопрограмата Комитетът по парична и финансова статистика и статистика на платежния баланс изрази своята подкрепа като цяло за ЕСП и за основните приоритети и цели, определени за разработването и координирането на паричната и финансовата статистика и статистиката на платежния баланс. КПФССБ подчерта важното значение на интеграцията между отделните статистически области и в рамките на ЕСС с оглед изготвянето на многоцелева статистика; той също така подчерта необходимостта от действия, насочени към разработване на статистическа информация за глобализацията като явление, както и важността на засиленото използване на административните данни и отделянето на по-голямо внимание на най-силно развиващите се икономически сектори. Освен това КПФССБ приветства по-широкото използване на техниките за статистическо съчетаване и свързване на данни, както и на стандартни информационни инструменти. На последно място, КПФССБ подчерта важното значение на засиленото сътрудничество с Европейска система на централните банки (наричана по-нататък „ЕСЦБ“) и с европейските и международните организации чрез осъществяването на общи проекти и координирано развитие. Всички коментари по проекта на ЕСП, получени от външни експерти, бяха подложени на внимателен анализ от Евростат и бяха взети предвид при изготвянето на новата редакция на програмата. 2.3. Анализ на въздействието и последиците Изготвена бе предварителна оценка в съответствие с принципа на добро финансово управление, за да може вниманието в програмата да се насочи към нуждата от ефективност при постигането на поставените цели и да се включат бюджетните ограничения още от етапа на изработване на програмата. В контекста на предварителната оценка бяха набелязани четири варианта: Първият разгледан вариант по отношение на ЕСП бе да се предложи приемането на друга петгодишна програма, т.е. за периода 2013—2017 г. В действащата понастоящем Статистическа програма на Общността (наричана по-нататък „СПО“) за периода 2008—2012 г. се съдържа конкретно указание във връзка с продължителността на следващата многогодишна програма, а именно, че при определянето на периода, който тя да обхваща, следва да се има предвид мандатът на Европейския парламент. Настоящият мандат на Европейския парламент обхваща периода от юли 2009 г. до юни 2014 г.; следващият мандат ще обхване периода от юли 2014 г. до юни 2019 г. Тъй като действащата понастоящем СПО за 2008—2012 г. ще приключи в края на 2012 г., това би означавало, че ще е необходимо да се изготви нова, междинна ЕСП с двугодишна продължителност (за периода 2013—2014 г.) или да се удължи срокът на действие на настоящата СПО за 2008—2012 г. до 2014 г. Другите евентуални решения биха били, на трето място, вариант с „липса на действие“, т.е. да не се изготвя и приема ЕСП за периода 2013—2017 г., а на четвърто място — вариант, при който като цяло информацията да се предоставя от други лица, изготвящи статистическа информация, т.е. това да не е непременно ЕСС. Впоследствие, при изготвянето на оценката на въздействието и след задълбочено проучване и анализ на различните сценарии, броят на вариантите бе ограничен до три, като последиците и въздействието при всеки от тях бяха подробно проучени. По-долу са изложени тези три варианта и очакваното въздействие от тях. Вариант 1: „липса на действие“, т.е. липса на Европейска статистическа програма Без правна рамка, каквато се явява Европейската статистическа програма, европейската статистика ще се събира и/или изготвя от различните служби на Комисията по независим начин, с техни собствени ресурси и с помощта на институционалните доставчици от ЕСС и/или на частни доставчици. Липсата на петгодишна статистическа програма на европейско равнище би довело до липса на дългосрочно планиране, при все че то е задължителна предпоставка за разработването, изготвянето и разпространението на статистическа информация. При липса на Европейска статистическа програма постигането на поставените цели ще е малко вероятно. В такава ситуация не би имало правна рамка за изготвянето на европейска статистика, нито оперативен бюджет. Би трябвало ползвателите на статистиката (генералните дирекции на Комисията, ЕЦБ и пр.) сами да изготвят или търсят статистическа информация в условията на липса на координация и неефикасност, което би довело до липса на съвместно договорено гарантиране на качеството на европейската статистика. Без Европейска статистическа програма не би имало бюджет, нито цялостно планиране на процеса на изготвяне на статистика. Това би довело и до повишаване на свързаната с отговорите тежест за физическите лица, домакинствата, предприятията и институционалните доставчици на статистика от ЕСС. Вариант 2: изготвяне на ЕСП за 2013—2017 г. като повторение на СПО за 2008—2012 г. Този вариант представлява запазване на статуквото що се отнася до статистиката, попадаща в обхвата на действащата понастоящем Статистическа програма на Общността. Това би могло да се разглежда като отправен сценарий, който да служи за база за сравнение с останалите варианти. Изготвяната в този случай статистика би отговаряла на свързаните с политиките потребности за периода 2008—2012 г., без да отчита новите явления и потребности, възникващи от такива политики на Европейския съюз от приоритетно значение, като стратегията „Европа 2020“ за интелигентен, устойчив и приобщаващ растеж, както и другите политики, разгледани в стратегическите приоритети на Комисията за периода 2010—2014 г. Освен това тази статистика би била изготвяна в съответствие с модела на агрегация по области[9], т.е. без да се извлече полза от новия метод на изготвяне на европейската статистика, насочен към постигане на по-висока ефикасност и повишаване на качеството. Вариант 3: създаване на нова петгодишна Европейска статистическа програма Този вариант предполага да се предложи нова Европейска статистическа програма, обхващаща период от пет години, т.е. с продължителност от 2013 г. до 2017 г. По този начин европейската статистика ще отговаря по-добре на потребностите на ползвателите. Ще съществува договорено гарантиране на качеството и изготвянето на статистиката ще бъде в по-голяма степен разходноефективно вследствие на използването на новия метод за изготвянето ѝ. Определените цели по ЕСП за 2013—2017 г. ще бъдат в духа на стратегическите приоритети на Комисията и ще дават отговор на предизвикателствата на идните години, пред които е изправена Европейската статистическа система. 2.3.4. Обобщение на рисковете Рисковете, свързани с вариант 1, са високи, тъй като при него не би съществувала правна рамка за изготвянето на европейска статистика, а оттам и не би имало гаранции за нейното качество и за ефикасността на изготвянето на статистическата информация. В този случай статистиката би била изготвяна от различни лица при липса на координация. Рисковете, свързани с вариант 2, произтичат от факта, че така изготвената статистика би съответствала на отчасти остарели приоритети в политиките и би била изготвяна по традиционния метод, т.е. без да се извлече полза от новия метод за изготвяне на европейската статистика, насочен към постигане на по-висока ефикасност и повишаване на качеството. Разходите, произтичащи от липсата на адекватност на статистиката, биха били значителни. На последно място, рисковете, свързани с вариант 3, се считат за относително ниски, тъй като в този случай европейската статистика би била изготвяна по установена правна рамка, т.е. при гарантиране на качеството на статистиката и на ефикасността на метода на изготвяне, тъй като разработването, събирането и разпространяването ще се осъществява по координиран начин. 2.3.5. Предпочитаният вариант Вариант 3 с изготвянето на нова петгодишна ЕСП за периода 2013—2017 г. изглежда най-добър поради факта, че това е единственият вариант, при който ще се гарантира постигането на всички поставени цели, т.е. i) предоставяне на качествена статистика, отговаряща на потребностите на ползвателите по отношение на обхват, актуалност, съпоставимост и надеждност; ii) изготвяне на статистическата информация по разходноефективен начин; и iii) намаляване на свързаната с отговорите и административната тежест за респондентите. Следователно този вариант е единственият от трите, с който може да се даде подходящ отговор на всички предизвикателства, пред които е изправена Европейската статистическа система. При този сценарий действието на следващата ЕСП ще започне на 1 януари 2013 г. и ще приключи на 31 декември 2017 г. 3. ПРАВНИ ЕЛЕМЕНТИ НА ПРЕДЛОЖЕНИЕТО 3.1. Обобщение на предложеното действие С предложението се създава Европейска статистическа програма за периода 2013 г.—2017 г. Програмата осигурява рамката за разработването, изготвянето и разпространението на европейската статистика, основните области и целите на предвидените дейности за програмния период. 3.2 Правно основание Член 338 от Договора за функционирането на Европейския съюз съставлява правното основание за изготвянето на европейска статистика. Като действат в съответствие с обикновената законодателна процедура, Европейският парламент и Съветът приемат мерки за изготвянето на статистически данни, когато това е необходимо за изпълнението на дейността на Съюза. В посочения член се определят изискванията, отнасящи се до изготвянето на статистически данни на европейско равнище, като изтъква, че те трябва да отговарят на стандартите относно безпристрастността, надеждността, обективността, научната независимост, рентабилността и поверителността на статистическата информация. 3.3 Принцип на субсидиарност Принципът на субсидиарност се прилага, доколкото предложението не попада в обхвата на изключителната компетентност на ЕС. Целта на предложеното действие, а именно разработването, изготвянето и разпространението на европейска статистика в рамките на ЕСП за 2013—2017 г., не може да бъде достатъчно добре постигната от държавите-членки и поради това може да бъде реализирана по-добре на равнището на ЕС въз основа на нормативен акт на Европейския съюз, защото единствено Комисията може да координира необходимото хармонизиране на статистическата информация на европейско равнище във всички статистически области, обхванати от този акт, докато самото събиране на данни може да бъде осъществявано от държавите-членки. Поради това Европейският съюз може да приеме мерки в съответствие с принципа на субсидиарност, посочен в член 5 от Договора. 3.4 Принцип на пропорционалност Настоящото предложение е в съответствие с принципа на пропорционалност поради следната(ите) причина(и). В съответствие с принципа на пропорционалност настоящият регламент се ограничава до необходимия минимум за постигане на целта и не излиза извън необходимите за това рамки. В предложението се определят целите за период от пет години. Тези цели се разработват и планират по-подробно в годишните статистически работни програми на Комисията, изготвяни в тясно сътрудничество с държавите-членки и при чието приемане се взема предвид становището на Комитета на ЕСС. Освен това новите статистически изисквания ще бъдат обект на специфично законодателство, изготвено с пряко участие от страна на държавите-членки на ранен етап. 3.5 Избор на инструменти Предложен инструмент: регламент. Други средства не биха били подходящи поради следната(ите) причина(и). Като се вземат предвид целите и съдържанието на предложението, най-подходящият инструмент е регламент. 4. ОТРАЖЕНИЕ ВЪРХУ БЮДЖЕТА Общата сума, която трябва да бъде поета от бюджета на ЕС, е 299,4 млн. EUR (текущи цени) за срока на програмата от 2013 г. до 2017 г., от които 57,3 млн. EUR попадат в програмния период 2007—2013 г., а 242,1 млн. EUR — в програмния период 2014—2017 г. 5. НЕЗАДЪЛЖИТЕЛНИ ЕЛЕМЕНТИ Преглед / Преразглеждане / Клауза за изтичане на срока на действие Предложението съдържа клауза за преглед и клауза за изтичане на срока на действие. Европейско икономическо пространство Предложеният регламент е от значение за ЕИП, поради което обхватът му следва да включва и Европейското икономическо пространство. 2011/0459 (COD) Предложение за РЕГЛАМЕНТ НА ЕВРОПЕЙСКИЯ ПАРЛАМЕНТ И НА СЪВЕТА относно Европейската статистическа програма за периода 2013—2017 г. (текст от значение за ЕИП) ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПEЙСКИЯ СЪЮЗ, като взеха предвид Договора за функционирането на Европейския съюз, и по-специално член 338, параграф 1 от него, като взеха предвид предложението на Европейската комисия, след предаване на проекта на законодателния акт на националните парламенти, в съответствие с обикновената законодателна процедура, като имат предвид, че: (1) Съгласно Регламент (ЕО) № 223/2009 на Европейския парламент и на Съвета относно европейската статистика[10] следва да се изготви многогодишна Европейска статистическа програма, която да осигури рамката за финансиране на действията на ЕС. (2) В съответствие с посочения регламент Европейската статистическа програма следва да осигури рамката за разработването, изготвянето и разпространението на европейската статистика, основните области и целите на предвидените действия за период, който не надвишава пет години. С програмата следва да се определят приоритети относно потребностите от информация с цел осъществяване на дейностите на Европейския съюз. Тези потребности следва да се преценят спрямо ресурсите, необходими на равнището на Съюза и на национално ниво, за да се осигури изискваната статистика, както и спрямо свързаната с отговорите тежест и свързаните разходи на респондентите. (3) Разработването, изготвянето и разпространението на европейската статистика в законодателната рамка на многогодишната програма следва да се осъществяват чрез тясно и координирано сътрудничество в рамките на Европейската статистическа система между статистическия орган на Европейския съюз, а именно Комисията (Евростат), и националните статистически институти и другите национални органи[11]. (4) Статистиката, която е разработена, изготвена и разпространена по тази програма, следва да допринася за изпълнението на политиките на Европейския съюз, както това е залегнало в Договора за функционирането на Европейския съюз, в стратегията за интелигентен, устойчив и приобщаващ растеж „Европа 2020“[12] и в други политики, разгледани в стратегическите приоритети на Комисията за периода 2010—2014 г. (т.е. засилено и интегрирано икономическо управление, изменение на климата, реформирана селскостопанска политика, растеж и социално сближаване, Европа на гражданите и глобализацията[13]); тя също така следва да бъде подпомогната чрез финансирани по настоящата програма действия в случаите, когато Европейският съюз може да осигури ясно изразена добавена стойност. (5) През последните години Европейската статистическа система е изправена пред редица предизвикателства: – на първо място, потребността от европейска статистика непрекъснато се увеличава и е малко вероятно в бъдеще тази тенденция да се промени, – на второ място, естеството на статистиката се промени — за да бъдат вземани решения въз основа на обективни данни, се изисква статистика, която да отговаря на критерии за високо качество, свързани с конкретните цели, за които се използва; налице е и нарастваща потребност от комплексна многоаспектна статистика в подкрепа на сложните политически сфери, – на трето място, поради появата на нови действащи лица на информационния пазар, в това число лица, предоставящи информация в почти реално време, в бъдеще приоритет на ЕСС ще е високото качество, а при краткосрочната статистика — по-специално актуалността, – на четвърто място, предизвикателствата са дори още по-големи поради бюджетните ограничения на национално и европейско равнище, както и поради необходимостта от допълнително намаляване на тежестта за предприятията и гражданите. Всички тези предизвикателства са разгледани в документа „Съобщение на Комисията до Европейския парламент и Съвета за метода за изготвяне на статистическата информация на ЕС: визия за следващото десетилетие“[14] и в стратегията на ЕСС за неговото прилагане[15], за да се преразгледат методите на работа на ЕСС с оглед повишаване на нейната ефикасност и гъвкавост. Прилагането в практиката на посоченото съобщение е в основата на Европейската статистическа програма. (6) Необходимо е ограничените ресурси, с които разполагат изготвящите статистиката национални и европейски органи, да се използват по-добре в контекста на непрекъснато нарастващите потребности от статистически данни. За тази цел при подготовката на годишните статистически работни програми на Комисията, в които се конкретизира настоящата многогодишна програма, следва да се прави задълбочен преглед на статистическите приоритети, за да се намалят по-маловажните изисквания и да се опростят съществуващите процеси, като същевременно се запазят стандартите за високо качество на официалната статистика. Следва също така да се отчита тежестта за респондентите, независимо дали става въпрос за стопански субекти, за единици на централното, регионалното или местното държавно управление, за домакинства или физически лица. (7) В този контекст следва да се постигне разумно разпределение на финансовата тежест между бюджета на Европейския съюз и бюджетите на държавите-членки. Поради това, в допълнение към определените с настоящия регламент финансови средства, националните статистически институти или другите национални органи следва да получават на национално равнище подходящо финансиране, за да провеждат отделните статистически действия, набелязани за изпълнението на настоящата програма. (8) При разработването, изготвянето и разпространението на европейската статистика съгласно настоящия регламент, европейският статистически орган и националните статистически органи следва да спазват принципите, установени в Кодекса на европейската статистическа практика, приложен към препоръката на Комисията от 25 май 2005 г. относно независимостта, почтеността и отчетността на общностния и националните статистически органи, и в съобщението на Комисията до Европейския парламент и Съвета от 15 април 2011 г. относно стабилното управление на качеството на европейската статистика[16]. (9) Съгласно член 15 от Регламент (ЕО) № 223/2009 на Европейския парламент и на Съвета относно европейската статистика следва да се разработи подходяща финансова структура в подкрепа на мрежите за съвместна дейност. (10) Следва да се предвиди разпоредба, с която да се даде възможност за участие в програмата на държавите от Европейска асоциация за свободна търговия, участващи в Европейското икономическо пространство (наричани по-долу „държавите от ЕАСТ/ЕИП“). Също така следва да се предвидят разпоредби, с които да се даде възможност за участие в програмата на други държави, по-специално на съседните на Европейския съюз държави и на държавите, които кандидатстват за членство, които са кандидати за членство или са в процес на присъединяване към Европейския съюз. (11) В контекста на изпълнението на настоящата програма следва да се насърчава, когато е целесъобразно, сътрудничеството с трети държави, неучастващи в програмата, като се вземат предвид съответните относимите споразумения между тези държави и Съюза. (12) За да се считат за решения за финансиране съгласно член [] от Регламент [...] относно финансовите правила, приложими към общия бюджет на Европейския съюз [нов финансов регламент], в годишните работни програми, приети от Комисията за изпълнение на програмата, трябва да се определят поставените цели, очакваните резултати, методът на изпълнение и тяхната общата стойност. В тях също така следва да се съдържа описание на действията, които ще бъдат финансирани, указание за разпределената за всяко действие сума и ориентировъчен график за изпълнение. По отношение на безвъзмездните средства програмите включват приоритетите, основните критерии за оценка и максималния размер на съфинансирането. (13) Тъй като целта на настоящия регламент, а именно създаването на Европейска статистическа програма за периода 2013—2017 г., не може да бъде осъществена в достатъчна степен от държавите-членки и поради това може да бъде по-добре осъществена на равнището на Европейския съюз, Съюзът може да приема мерки в съответствие с принципа на субсидиарност, установен в член 5 от Договора. В съответствие с принципа на пропорционалност, установен в същия член, настоящият регламент не надхвърля необходимото за постигането на тази цел. (14) Извършена бе предварителна оценка в съответствие с принципа на добро финансово управление, за да се насочи вниманието в програмата, създадена с настоящия регламент, към нуждата от ефективност при постигането на целите и да се включат бюджетни ограничения още от етапа на изработване на програмата и по-нататък. Стойността и въздействието на мерките, предприемани в рамките на настоящата програма, следва редовно да бъдат подлагани на наблюдение и оценка, включително от независими външни оценители. За целите на оценяването на програмата бяха формулирани измерими цели и бяха разработени съответни показатели. (15) С настоящия регламент се определят финансовите средства за цялата продължителност на програмата, които да бъдат главната отправна точка за бюджетния орган по смисъла на точка 37 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление[17], в рамките на годишната бюджетна процедура. (16) През целия цикъл на разходите финансовите интереси на Европейския съюз следва да бъдат защитени чрез пропорционални мерки, включително посредством предотвратяване, установяване и разследване на нередности, възстановяване на изгубени, недължимо платени или неправомерно използвани средства, и когато е уместно, санкции. (17) В съответствие с Регламент (ЕО) № 223/2009 проектът на Европейска статистическа програма бе представен за предварително разглеждане на Комитета на Европейската статистическа система, на Европейския статистически консултативен комитет, създаден с Решение № 234/2008/ЕО на Европейския парламент и на Съвета[18], и на Комитета по парична и финансова статистика и статистика на платежния баланс, създаден с Решение 2006/856/ЕО на Съвета[19], ПРИЕХА НАСТОЯЩИЯ РЕГЛАМЕНТ: Член 1 Създаване на Европейската статистическа програма Създава се Европейска статистическа програма за периода 2013—2017 г. (наричана по-нататък „програмата“). Член 2 Добавена стойност Добавената стойност на програмата се състои в това, че гарантира, че европейската статистика е насочена към информацията, необходима за създаване, прилагане, наблюдение и оценяване на политиките на Съюза. Освен това програмата допринася за ефективното използване на ресурсите, като с нея се подкрепят действията с основен принос към разработването, изготвянето и разпространението на хармонизирана, съпоставима и надеждна статистическа информация. Член 3 Приложно поле 1. С настоящия регламент се предвижда програмната рамка за разработването, изготвянето и разпространението на европейската статистика, както и основните области и целите на предвидените дейности за периода 2013—2017 г. в съответствие с членове 13 и 14 от Регламент (ЕО) № 223/2009 на Европейския парламент и на Съвета относно европейската статистика. 2. В обхвата на програмата не попадат мерките, предвидени в Програмата за модернизиране на европейската статистика относно предприятията и търговията[20] (наричана по-нататък програмата „MEETS“), до приключването на тази програма на 31 декември 2013 г., но се включват целите в областта на статистиката относно предприятията и търговията, планирани за изпълнение в периода 2014—2017 г. Член 4 Цели 1. Общата цел на програмата е да позволи Европейската статистическа система да бъде водещият доставчик на висококачествена статистика за Европа. 2. Конкретните цели, описани по-долу, ще се преследват при всички статистически дейности, предприемани за изпълнение на настоящата програма: – цел № 1: да се предоставя качествена статистическа информация в подкрепа на разработването, наблюдението и оценяването на политиките на Европейския съюз въз основа на приоритетите; – цел № 2: да се прилагат нови методи за изготвяне на европейската статистика, насочени към постигане на по-висока ефикасност и повишаване на качеството; – цел № 3: да се засили партньорството в рамките на Европейската статистическа система и извън нея с цел допълнително укрепване на нейния работен капацитет и засилване на водещата ѝ роля в официалната статистика в световен мащаб. 3. Посочените в настоящия член цели са уточнени в приложението, в което са посочени и показателите, използвани за наблюдение на изпълнението на програмата. В съответствие с Регламент (ЕО) № 223/2009 дейността по тях следва да бъде предмет на подробно годишно планиране, неразделна част от което да бъде механизъм за определяне на приоритетите. Целите се постигат чрез тясно и съгласувано сътрудничество в рамките на Европейската статистическа система, представляваща партньорство между статистическия орган на Съюза и националните статистически институти или други национални органи. Член 5 Статистическо управление и качество Програмата се изпълнява в съответствие с принципите на Кодекса на европейската статистическа практика с оглед изготвяне и разпространение на висококачествена хармонизирана европейска статистика и гарантиране на правилното функциониране на Европейската статистическа система като цяло. Предприемат се подходящи мерки, за да се осигури добра координация и ефективно определяне на приоритетите в рамките на ЕСС с цел да се допринесе за намаляването на административната тежест за статистическите респонденти. Националните органи и статистическият орган на Съюза гарантират, че европейската статистика отговаря на европейските стандарти за качество и обслужва потребностите на институционалните ползватели от Европейския съюз, правителствата, регионалните органи, изследователските институти, организациите на гражданското общество, предприятията и обществеността като цяло. Член 6 Финансиране 1. Финансовият пакет за изпълнение на настоящата програма се определя на 299,4 милиона евро, от които 57,3 милиона евро попадат в програмния период 2007—2013 г., а 242,1 милиона евро — в програмния период 2014—2017 г. 2. Комисията ще предоставя финансовата подкрепа от Съюза в съответствие с Регламент ХХ/2012 относно Финансовия регламент, приложим за общия бюджет на Европейския съюз. 3. В допълнение към финансовия пакет, определен с настоящия регламент, за отделните статистически действия, предприети с оглед изпълнението на настоящата програма, по-специално посредством споразумение между националните статистически институти или други национални органи и Комисията (Евростат), се предоставя подходящо финансиране на национално равнище. Член 7 Административна и техническа помощ С разпределените за програмата финансови средства могат също така да бъдат покривани разходите във връзка с дейности по подготовка, наблюдение, контрол, одит и оценяване, които се изискват за управлението на програмата и осъществяването на нейните цели, и по-специално проучвания, заседания на експерти, разходи, свързани с възстановяване на средства на експерти в областта на статистиката, дейности по предоставяне на информация и осведомяване, разходи, свързани с информационни мрежи, насочени към обработката и обмена на информация, както и всички други разходи за техническа и административна помощ, направени от Комисията във връзка с управлението на програмата. Член 8 Годишни работни програми С цел изпълнение на програмата Комисията приема годишни работни програми, които отговарят на изискванията, установени в член 17 от Регламент (ЕО) № 223/2009, и в които се определят поставените цели и очакваните резултати. Член 9 Видове подкрепа Финансовото участие на Съюза може да бъде под формата на безвъзмездни средства, договори за възлагане на обществена поръчка или всякаква друга подкрепа, необходима за постигане на целите по член 2. Член 10 Допустими действия 1. Финансовото участие на Съюза е в подкрепа на дейности по разработването, изготвянето и разпространението на европейската статистика, необходима за постигането на целите по член 3. С приоритет ще се ползват действията с голяма добавена стойност за Европейския съюз в съответствие с член 2. 2. Финансовото участие в подкрепа на мрежите за съвместна дейност в съответствие с член 15 от Регламент (ЕО) № 223/2009 може да бъде под формата на безвъзмездни средства за дейности и да покрива до 95 % от допустимите разходи. 3. По целесъобразност, за функционирането на организациите, посочени в член 11, параграф 3, може да се предоставят безвъзмездни средства за оперативни разходи, които не надхвърлят 50 % от допустимите разходи. 4. Като участие в разходите, направени от държавите-членки при осъществяване на действия, основаващи се на изследвания, може да се изплаща еднократна сума за масив от данни, за който на Комисията са предоставени пълните резултати от изследването, без при това да се надвишава определен максимален праг за изследване. Сумите се определят от Комисията при надлежно отчитане на сложността на изследването. Член 11 Бенефициери, отговарящи на условията за получаване на безвъзмездни средства 1. В съответствие с член 5, параграф 3 от Регламент (ЕО) № 223/2009 на посочените в същия параграф бенефициери могат да се предоставят безвъзмездни средства без покани за представяне на предложения. 2. В мрежите за съвместна дейност могат да участват посочените в параграф 1 бенефициери, както и други органи без покани за представяне на предложения, в съответствие с Финансовия регламент. 3. Безвъзмездните средства за оперативни разходи, посочени в член 10, параграф 3, могат да бъдат предоставяни на организации, отговарящи на следните критерии: а) да са с нестопанска цел, да са независими от промишлени, търговски, стопански или други конфликтни интереси и да имат за свои основни цели и дейности насърчаването и подкрепата за прилагане на Кодекса на европейската статистическа практика и на нови методи за изготвяне на европейската статистика, насочени към постигане на по-висока ефикасност и повишаване на качеството на европейско равнище; б) да са предоставили на Комисията задоволителни отчети за своите членове, вътрешни правила и източници на финансиране. Член 12 Защита на финансовите интереси на Съюза 1. Комисията предприема необходимите мерки, за да гарантира, че при изпълнението на действията, финансирани по силата на настоящия регламент, финансовите интереси на Съюза са защитени чрез прилагането на превантивни мерки срещу измама, корупция и всякакви други незаконни дейности, чрез ефективни проверки и, при установяването на нередности, чрез събирането на недължимо платените суми и, когато е уместно, чрез ефективни, пропорционални и възпиращи санкции. 2. Комисията или нейни представители и Сметната палата имат правомощия за извършване на одит по документи и на място на всички бенефициери на безвъзмездни средства, изпълнители и подизпълнители, които са получили средства в рамките на настоящия регламент. Европейската служба за борба с измамите (OLAF) може да извършва проверки и инспекции на място по отношение на икономически оператори, засегнати пряко или непряко от такова финансиране в съответствие с процедурите, предвидени в Регламент (Евратом, ЕО) № 2185/96 с оглед установяване дали е налице измама, корупция или всякаква друга незаконна дейност, накърняваща финансовите интереси на Съюза във връзка със споразумение за отпускане на безвъзмездни средства, решение за отпускане на безвъзмездни средства или договор, за които са отпуснати финансови средства по силата на настоящия регламент. Без да се засягат първа и втора алинея, в споразумения за сътрудничество с трети държави и международни организации, споразумения за отпускане на безвъзмездни средства, решения за отпускане на безвъзмездни средства и договори, произтичащи от прилагането на настоящия регламент, се предвижда изрично упълномощаване на Комисията, Сметната палата и OLAF за провеждане на такива одити, проверки и инспекции на място. Член 13 Участие на трети държави в програмата В Европейската статистическа програма могат да участват: а) държавите от ЕАСТ/ЕИП в съответствие с условията, определени в Споразумението за ЕИП; б) държави, по отношение на които се прилага Европейската политика на съседство, държави, които кандидатстват за членство в Европейския съюз, които са кандидати за такова членство, или са в процес на присъединяване към Европейския съюз, и държавите от Западните Балкани, участващи в процеса на стабилизиране и асоцииране, в съответствие с условията, установени в съответните двустранни или многостранни споразумения, които определят общите принципи за тяхното участие в програмите на Европейския съюз. Член 14 Доклади 1. Не по-късно от м. юни 2015 г. и след консултации с Комитета на Европейската статистическа система Комисията представя на Европейския парламент и Съвета междинен доклад за напредъка. 2. До края на 2018 г. и след консултации с Комитета на Европейската статистическа система Комисията представя на Европейския парламент и Съвета окончателен доклад за оценка във връзка с изпълнението на програмата. Член 15 Настоящият регламент влиза в сила в деня след публикуването му в Официален вестник на Европейския съюз. Съставено в [...] на [...] година. За Европейския парламент За Съвета Председател Председател ПРИЛОЖЕНИЕ Статистическа инфраструктура и цели на Европейската статистическа програма за периода 2013—2017 г. Въведение За изпълнението на политиките на ЕС е необходима съпоставима и надеждна статистическа информация относно икономическото, социалното и екологичното положение в ЕС, както и относно неговите компоненти на национално и регионално равнище. Европейската статистика е също така абсолютно необходима, за да може Европа да бъде разбирана от широката общественост и за да могат гражданите да участват в демократичния процес и обсъждането на настоящето и бъдещето на ЕС. Европейската статистическа програма предоставя законодателната рамка за разработването, изготвянето и разпространението на европейската статистика в периода 2013—2017 г. Европейската статистика се разработва, изготвя и разпространява в съответствие с тази законодателна рамка чрез тясно и координирано сътрудничество посредством Европейската статистическа система. Статистиката, която е разработена, изготвена и разпространена по тази програма, допринася за изпълнението на политиките на ЕС, както това е залегнало в Договора за функционирането на Европейския съюз, в стратегията за интелигентен, устойчив и приобщаващ растеж „Европа 2020“ и в съответните водещи инициативи и други политики, разгледани в стратегическите приоритети на Комисията. Като се има предвид, че ЕСП за 2013—2017 г. представлява многогодишна програма, обхващаща петгодишен период, както и че се цели Европейската статистическа система да има основна роля в областта на статистиката и да запази тази своя роля, ЕСП за 2013—2017 г. е амбициозна по обхват и цели програма, чието изпълнението обаче ще се осъществява поетапно. Статистическа инфраструктура С ЕСП ще се установи инфраструктурата на статистическата информация. Тази инфраструктура трябва да се изготви с оглед на широкото и интензивното използване на различни приложения. Политиките са в основата на решенията за изготвяне на европейска статистика, но тази статистика следва да е достъпна и за други ръководни лица, за изследователите, представителите на бизнес средите и европейските граждани като цяло, тъй като тя представлява обществено благо, финансирано от гражданите и предприятията, които следва да могат в еднаква степен да ползват предлаганите услуги. За да може да изпълни тази своя роля, инфраструктурата трябва да бъде проектирана в съответствие със стабилна концептуална рамка, с която, от една страна, да се гарантира пригодност за използване за редица цели, а от друга страна, да се позволи гъвкаво адаптиране към променящите се потребности на ползвателите през следващите години. Инфраструктурата на статистическата информация е представена по-долу. ИНФРАСТРУКТУРА НА СТАТИСТИЧЕСКАТА ИНФОРМАЦИЯ Легенда Данни: информацията, събрана от статистическите органи чрез традиционно осъществяваните статистически дейности (извадкови изследвания, преброяване и пр.)/данни от други източници, повторно използвани за статистически цели. Тази информация е адаптирана така, че да отговаря на потребностите в конкретни области на политиката, напр. пазара на труда, миграцията или селското стопанство. В това понятие също така се включват данните, които са събрани за административни цели, но се използват от статистическите органи за статистически цели (обикновено посочвани като данни от административни източници). Счетоводни системи: съвкупност от съгласувани и интегрирани сметки, баланси и таблици, основаващи се на набор от правила, договорени на международно равнище. Дадена счетоводна рамка осигурява висока степен на последователност и съпоставимост; статистическите данни могат да бъдат съставени и представени във формат, разработен за целите на анализа и изготвянето на политики. Показатели: показателят е обобщен измерител, свързан с основен въпрос или явление и изведен от серии наблюдавани факти. Показателите могат да се използват за установяване на относително положение или за разкриване на положителна или отрицателна промяна. Обикновено показателите се използват директно в политиките в световен мащаб или на равнището на ЕС. В стратегическите области на политиките те играят важна роля при определяне на целите и наблюдението на тяхното постигане. В рамките на тази обобщена схема в ЕСП допълнително ще се разграничават три групи статистическа информация: „Бизнес“, „Европа на гражданите“ и „Статистика за околната среда, геопространствена, селскостопанска и друга секторна статистика“. Политиките на равнището на ЕС и съответните политики на световно равнище са инструментите, с които се уточняват статистическите изисквания, на които ЕСП ще отговаря посредством своята преработена структура и съответстващите процеси на изготвяне на статистиката. Поради това всяка отделна европейска и световна политика намира отражение в различните компоненти на статистическата инфраструктура и е обхваната от конкретни дейности по ЕСП. Набелязваните през идващите години нови политики ще бъдат обхванати чрез нови методи за получаване на показатели или сметки въз основа на изготвената в рамките на трите стълба информация. СТАТИСТИЧЕСКА ИНФОРМАЦИЯ — СТРУКТУРА И ДИНАМИКА Цели Общата цел на програмата, а именно Европейската статистическа система да бъде водещият доставчик на висококачествена статистика за Европа, ще бъде постигната чрез следните конкретни цели: – цел № 1: да се предоставя качествена статистическа информация в подкрепа на разработването, наблюдението и оценяването на политиките на Европейския съюз въз основа на приоритетите; – цел № 2: да се прилагат нови методи за изготвяне на европейската статистика, насочени към постигане на по-висока ефикасност и повишаване на качеството; – цел № 3: да се засили партньорството в рамките на Европейската статистическа система и извън нея с цел допълнително укрепване на нейния работен капацитет и засилване на водещата ѝ роля в официалната статистика в световен мащаб. Тези конкретни цели са разбити на различни приоритетни области, които са описани по-долу. Цел № 1 е изложена в раздел І „Статистически продукти“, цел № 2 — в раздел ІІ „Методи за изготвяне на статистиката на ЕС“, а цел № 3 — в раздел ІІІ „Партньорство“. I. СТАТИСТИЧЕСКИ ПРОДУКТИ ПОКАЗАТЕЛИ 1.1. „ЕВРОПА 2020“ Приемането на стратегията „Европа 2020“ за „интелигентен, устойчив и приобщаващ“ по време на Европейския съвет от м. юни 2010 г. до голяма степен даде рамката на стратегическата програма за политиките на Европейския съюз и националните политики за следващите години. В тази програма се определят редица водещи цели и инициативи, за които ЕСС трябва да осигури статистически показатели в редица области (т.е. създаване на по-добри условия за иновации, научноизследователска и развойна дейност, насърчаване на заетостта, постигане на целите на ЕС за действия във връзка с изменението на климата и в областта на енергетиката, ресурсна ефективност, повишаване на образователните равнища, включително засилване на мобилността с учебна цел, активен живот на възрастните хора и остаряване в добро здраве, както и насърчаване на социалното приобщаване чрез намаляване на бедността). Цел: Да се предоставя качествена статистическа информация с цел наблюдение изпълнението на стратегията „Европа 2020“ за интелигентен, устойчив и приобщаващ растеж. Целта ще бъде постигната чрез: · публикуване на уебсайта на Евростат на актуализирани водещи целеви показатели във връзка със стратегията „Европа 2020“ (в сферата на заетостта, научноизследователската и развойна дейност, иновациите, енергетиката/изменението на климата, образованието, околната среда, социалната закрила и социалното приобщаване); · предоставяне на статистически данни в подкрепа наблюдението на изпълнението на водещите инициативи по стратегията „Европа 2020“; · предоставяне на допълнителни показатели, които да се използват при предварителната и последващата оценка на икономическата и социалната политика на Европейския съюз, както и на политиката на Съюза в сферата на околната среда. 1.2. ИКОНОМИЧЕСКО УПРАВЛЕНИЕ Кризата и напреженията на финансовите пазари изведоха на преден план необходимостта от засилено икономическо управление на Съюза. ЕС вече предприе решителни стъпки по отношение на икономическото управление и координацията, като някои от тях ще окажат съществено отражение върху статистическите дейности в допълнение към дейностите, които се осъществяват понастоящем. Цел: Да се разработи нова статистическа информация и да се задълбочи съществуващата такава информация, представляваща интерес за отговорните фактори в ЕС и за широката общественост, във връзка със засиленото и интегрирано икономическо управление на ЕС и с цикъла на надзор, интегриращ Пакта за стабилност и растеж и икономическата политика. Целта ще бъде постигната чрез: · осигуряване на статистически данни за прегледа/проследяването на макроикономическите дисбаланси и съответния анализ; · осигуряване на статистически данни за целите на засилен Пакт за стабилност и растеж; · разработване и изготвяне на набор от показатели за оценяване на конкурентоспособността; · въвеждане на стабилно управление на качеството в рамките на веригата за изготвяне на статистиката, което да обхваща също базовите данни за публичните финанси, както и съответната организация на работните процеси в държавите-членки. Цел: На европейските ръководители да се предоставят надеждни статистически данни и показатели във връзка с административни и нормативни цели, както и с наблюдението на конкретни ангажименти на ЕС в рамките на политиките. Целта ще бъде постигната чрез: · определяне и постигане на съгласие с ползвателите относно обхвата на статистиката за административни и нормативни цели, включително наблюдението на статистиката за БНД и собствените ресурси от ДДС, структурните фондове и изискванията във връзка с изчисляването на възнагражденията и пенсиите, както и на провежданото на всеки две години изчисляване на командировъчните разходи съгласно Правилника за длъжностните лица на ЕС; · определяне, въвеждане и разясняване на стабилна рамка за управление на качеството по отношение на тези показатели. 1.3 ГЛОБАЛИЗАЦИЯ НА ИКОНОМИКАТА Влиянието на финансовата криза, засилването на трансграничните потоци и разпокъсването на производствените процеси изведоха на преден план необходимостта от по-съгласувана рамка и засилено оценяване на производството в световен мащаб. Цел: Да се подобрят наличните показатели и статистическа информация, предоставяни на отговорните фактори в ЕС и на широката общественост във връзка с глобализацията на икономиката и световната верига на стойността. Целта ще бъде постигната чрез: · актуализиране на съществуващите и разработване на нови показатели за глобализацията на икономиката и световната верига на стойността, включително потоците на природните ресурси и зависимостта от тези ресурси, като показателите бъдат предоставени на уебсайта на Евростат; · анализиране на световната верига на стойността, при възможност — чрез подходящи таблици за вложените ресурси—продукцията, както и чрез статистиката за външната търговия и бизнес статистиката, в това число свързване на микроданни. СЧЕТОВОДНИ РАМКИ Съобщението на Комисията „Отвъд БВП“ и публикуването на доклада Щиглиц—Сен—Фитуси дадоха нов тласък на размисъла относно основното предизвикателство пред статистическата система, а именно как да се осигури по-добра статистика по въпроси, отнасящи се до различни области, както и по-интегрирана статистика с оглед описване на комплексни социално-икономически явления и явления в сферата на околната среда, при което да се отиде отвъд традиционните измерители на икономическата продукция. Европейската система от сметки (ESA) предлага интегрирана и последователна рамка за цялата икономическа статистика, която следва да бъде допълнена с други показатели, за да се предоставя по-цялостна информация, необходима във връзка с изготвянето на политики и вземането на решения. 2.1 ПОСТИЖЕНИЯ В ИКОНОМИКАТА И СОЦИАЛНАТА СФЕРА Икономическата криза постави още по-остро необходимостта от набор от висококачествени макроикономически показатели, които да позволят по-добро разбиране и анализиране на икономическите колебания и по този начин — улесняване на процеса на вземане на решения. Все по-глобализираното производство налага разработването на последователна рамка, която да улеснява тълкуването и интегрирането на статистическите данни от различни области. Цел: Да се постигне допълнително оценяване на постиженията в икономиката чрез различни измерения на глобализацията, качеството на живот, устойчивостта на околната среда, здравеопазването, благосъстоянието и социалното сближаване. Да се разработи рамка за анализ на глобализираното производство. Целта ще бъде постигната чрез: · изготвяне на показатели за разпределението на доходите/потреблението сред домакинствата (чрез съгласуване на агрегатите на националните сметки с данните от изследванията на домакинствата); · съставяне на годишните, тримесечните и регионалните национални сметки в съответствие с ESA 1995/2010; · съставяне на актуална и качествена статистика за цените, а именно на хармонизирани индекси на потребителските цени; · разработване на сателитни сметки за най-малко две нови области (напр. научноизследователска и развойна дейност, здравеопазване, социални сметки); · създаване на база данни за измерване на растежа и производителността; · разработване на концептуална рамка за анализ на глобализираното производство. Цел: Да се предоставят основните макроикономически и социални показатели, както и основните европейски икономически показатели (наричани по-нататък „ОЕИП“) под формата на съгласуван набор от показатели, отговарящ на световните и европейските изисквания по отношение на статистическите данни, и ОЕИП да се адаптират така, че да съответстват на променящите се потребности на ползвателите. Целта ще бъде постигната чрез: · координирано разработване на набори от основни макроикономически и социални показатели, както и показатели за устойчиво развитие; · хармонизирана методология във връзка с основните макроикономически и социални показатели и ОЕИП; · увеличена международна съпоставимост на показателите; · усъвършенствани инструменти за улесняване тълкуването на показателите и предоставянето на информация за тях; · предоставяне на хармонизирана статистика в жилищния сектор и на свързаната с нея статистика за всички държави-членки. 2.2 УСТОЙЧИВОСТ НА ОКОЛНАТА СРЕДА Защитата, опазването и подобряването на околната среда за настоящите и бъдещите поколения, както и борбата с последиците от изменението на климата са важен приоритет в европейската програма и цел, залегнала в договорите за ЕС. За да бъдат ефикасни съответните политики, се изисква статистическа информация в различни области. Цел: Да се предоставят сметки за околната среда, както и статистика във връзка с изменението на климата, като се отчитат настъпващите промени на международно равнище в тази област. Целта ще бъде постигната чрез: · разработване на съгласувана система от сметки за околната среда под формата на „сателитни сметки“ към основните национални сметки, чрез която да се предоставя информация за емисиите в атмосферата, енергопотреблението, потоците на движение и запасите от суровини и вода, търговията с основни и критични суровини, данъчното облагане, свързано с околната среда, и разходите за опазване на околната среда, като при възможност се включват също екологосъобразният растеж и екологосъобразните обществени поръчки; · актуализиране, разработване, изготвяне и разпространение на показатели, разкриващи вторичните въздействия: влиянието на изменението на климата, включително по отношение на здравето, уязвимите места и напредъка във връзка с приспособяването. ДАННИ 3.1 БИЗНЕС В центъра на редица политики на ЕС са поставени европейските предприятия, които същевременно отговарят за предоставянето на основни данни. В съответствие с това бизнес статистиката в широк смисъл е изключително търсена както в подкрепа на вземането на решения, така и за да подпомогне разбирането от страна на европейските граждани и бизнес средите на въздействието на тези политики, като се прави разграничение между големите предприятия, предприятията със средна капитализация и МСП, по отношение на които има все по-голяма нужда от подробна и хармонизирана статистика. Същевременно е необходимо административната тежест и тежестта по докладване да се намалят. Цел: Да се повиши ефикасността и ефективността на процеса на изготвяне на статистиката. Да се предоставя качествена статистика за основните области, в центъра на които са предприятията, като напр. бизнес статистиката, краткосрочните показатели, инвестициите на предприятията в човешки капитал и придобиване на умения, международните сделки, глобализацията, наблюдението на единния пазар, научноизследователската и развойната дейност и иновациите, туризма. Специално внимание следва да се отдели на наличието на данни за тези промишлени сектори или сектори на услугите, в които има голяма добавена стойност. Целта ще бъде постигната чрез: · повторно използване на вече наличните в статистическата система или в обществото данни и изготвяне на обща инфраструктура и инструменти; · предоставяне на статистическа информация и показатели относно бизнеса на годишна база и на по-кратки периоди; · предоставяне на статистическа информация, очертаваща мястото на Европа в света и отношенията на ЕС с останалия свят; · предоставяне на статистическа информация за анализ на световната верига на стойността и разработване на регистъра EuroGroups като ключов елемент в събирането на информация от различните сектори относно глобализацията; · възстановяване на баланса между търговията със стоки и търговията с услуги посредством предоставяне на повече данни за услугите и предприемане на действия за възстановяване на баланса между статистическата информация за услугите и продуктите; · разработване на инструменти за наблюдение на единния пазар, като инструмента за наблюдение на цените на храните и свързаните показатели; · предоставяне на качествена статистика в ключовите области на постиженията в иновациите и научноизследователската и развойна дейност чрез по-широко използване на регистрите на патентите, допълнителни проучвания и използване на индивидуални микроданни за статистически цели; · предоставяне на качествена статистика относно търсенето и предлагането в туризма чрез оптимизирано събиране на данни и подобрено интегриране на данните от туризма в други области; · рационализиране на събирането на данни относно продължаващото професионално обучение в предприятията. 3.2 ЕВРОПА НА ГРАЖДАНИТЕ В центъра на редица политики на ЕС са поставени европейските граждани. Вследствие на това социалната статистика в широк смисъл е изключително търсена както в подкрепа на вземането на решения, така и за да помогне на европейските граждани да оценят влиянието, което тези политики оказват върху начина им на живот. Цел: Да се предостави качествена статистика за основните области на социалната политика, в центъра на които са гражданите, като напр. социалното сближаване, борбата с бедността, предизвикателствата в демографски план (по-специално възрастните хора и миграцията), пазара на труда, образованието и обучението, включително мобилността с учебна цел на младите хора, културата, физическата активност, качеството на живот, безопасността, здравеопазването, хората с увреждания, потреблението, свободното движение и единния пазар, мобилността на младите хора, иновациите в технологиите и новите начини на живот. Целта ще бъде постигната чрез: · консолидиране на основната инфраструктура на европейската социална статистика, включително въвеждане на поредица от изследвания и събиране на данни въз основа на административни източници; · модернизиране на изследванията на работната сила и на доходите и условията на живот и в този контекст подлагане на преглед на всички изследвания, по-специално вече споменатите две, по отношение на съдържанието, замисъла и аспектите, свързани със събирането на данните (по-специално начина на събиране на данните); · предоставяне на статистика за образованието и обучението, включително рационализиране и модернизиране на изследването на образованието и обучението на възрастни, чрез използването на редовни модули, съответстващи на потребностите от данни за образованието и обучението; · предоставяне на статистика за физическата активност и културата; · предоставяне на статистика за безопасността[21], здравето[22] и уврежданията; · изпълнение на действията по работната програма за рационализиране на статистиката, свързана с миграцията; · предоставяне на показатели за качеството на живот с цел измерване на напредъка на обществата. 3.3 СТАТИСТИКА ЗА ОКОЛНАТА СРЕДА, ГЕОПРОСТРАНСТВЕНА, СЕЛСКОСТОПАНСКА И ДРУГА СЕКТОРНА СТАТИСТИКА Съчетаването на статистиката с пространствено ориентирани данни и с геопространствен анализ ще разкрие нови многообещаващи възможности, които ЕСС ще проучи допълнително. Специално внимание ще трябва да се отдели на такива специфични въпроси като поверителността и статистическата валидност на предварителните оценки за малки области. Занапред от изключително важно значение ще бъде наличието на качествена статистика в областта на енергетиката и транспорта, която да бъде в подкрепа на стратегията „Европа 2020“ и на политиката за действия във връзка с изменението на климата. В периода 2013—2017 г. селското стопанство ще запази позициите си сред европейските политики. Статистическата дейност ще бъде силно повлияна от резултатите от обсъждането на бъдещето на общата селскостопанска политика след 2013 г. Вниманието ще се съсредоточи върху измеренията, свързани с околната среда, биоразнообразието/екосистемите, икономиката, човешкото здраве и безопасност, както и със социалните аспекти. Цел: Да се осигури подкрепа за изготвянето на политики въз основа на обективни данни чрез по-гъвкаво и увеличено използване на пространствената информация, съчетана със статистическа информация в обществената и икономическата област и областта на околната среда. Целта ще бъде постигната чрез: · по-нататъшно развитие, поддържане и използване на Инфраструктурата за пространствена информация в Европейската общност (INSPIRE), по-специално чрез геопортала на ЕС; · предоставяне на редица географски данни чрез сътрудничество с програмите на ЕС за изследвания на земеползването и дистанционно наблюдение; · интегриране на статистическите данни, когато това е приложимо, като по този начин да се създаде гъвкава инфраструктура с многобройни източници на информация с цел предоставяне на целенасочен пространствено-времеви анализ. Цел: Да се предоставя качествена статистика в областта на околната среда в подкрепа на процеса по изготвяне на политиките на ЕС. Целта ще бъде постигната чрез: · предоставяне на масив от ключови статистически данни относно ресурсите, например във връзка с отпадъците и рециклирането, водата, залежите от суровини, екосистемните услуги и биоразнообразието на национално и при възможност, регионално равнище, както и на масив от ключови статистически данни във връзка с изменението на климата, с цел осигуряване на подкрепа за действията и политиките за намаляване на последиците и за приспособяване, предприемани на всички съответни равнища — от местно равнище до равнището на ЕС. Цел: Да се предоставя качествена статистика в областта на енергетиката и транспорта в подкрепа на политиките на ЕС. Целта ще бъде постигната чрез: · изготвяне и разпространение на статистика относно енергията от възобновяеми източници; · изготвяне и разпространение на статистика относно енергоспестяването/енергийната ефективност; · изготвяне и разпространение на статистика относно безопасността на транспорта, пътническата мобилност, оценката на движението по пътищата и комбинирания товарен транспорт. Цел: Да се предоставя качествена статистика в областта на селското стопанство, рибното стопанство и горското стопанство за целите на разработване и наблюдение на общата селскостопанска политика и общата политика в областта на рибното стопанство в съответствие с ключовите европейски стратегически цели, свързани с устойчивото развитие и развитието на селските райони, чрез редовно провеждане на дейностите по разработване, изготвяне и разпространение на статистика. Целта ще бъде постигната чрез: · подлагане на преглед и опростяване на начините на събиране на данни за селското стопанство в съответствие с прегледа на Общата селскостопанска политика за периода след 2013 г.; · реорганизация на процесите на събиране на данни за селското стопанство с цел подобряване на качеството и актуалността на предоставяните данни; · създаване и въвеждане в действие на система за управление на данните относно земеползването/земното покритие; · въвеждане в практиката на система за събиране на данни за съгласувани агроекологични показатели; · предвиждане на подходящи разбивки по райони; · изработване и разпространяване на масив от ключови данни за горското стопанство въз основа на интегрираните икономически сметки и сметки за околната среда за горското стопанство (Integrated Environmental and Economic Accounting for Forestry — IEEAF), като например горска площ, обем и стойност на дървостоя и икономическите сметки за горското стопанство и дърводобива. II. МЕТОДИ ЗА ИЗГОТВЯНЕ НА СТАТИСТИКАТА НА ЕС Понастоящем ЕСС е изправена пред редица предизвикателства: повишеното търсене на висококачествена статистика, нарастващата потребност от комплексна многоаспектна статистика, появата на нови действащи лица на информационния пазар, ограниченията по отношение на ресурсите, необходимостта от допълнително намаляване на статистическата тежест за респондентите, както и по-голямото разнообразяване на инструментите за комуникация. Това налага поетапно адаптиране на методите за изготвяне и разпространение на европейската официална статистика. 1. УПРАВЛЕНИЕ НА КАЧЕСТВОТО В РАМКИТЕ НА ЕСС Цели: Да се въведе в ЕСС система за управление на качеството, основаваща се на преразгледания Кодекс на европейската статистическа практика, чрез въвеждане на нови механизми за наблюдение с цел оценяване на спазването на Кодекса на статистическата практика въз основа на договорените с държавите-членки ангажименти относно доверието в статистиката. Да се засили обменът на добри практики при прилагането на Кодекса на статистическата практика и да се гарантира, че вниманието в докладите относно качеството е насочено към различните потребности на ползвателите. Целите ще бъдат постигнати чрез: · прилагане на Кодекса на статистическата практика в неговата цялост; · постигане на съгласие с държавите-членки по ангажиментите относно доверието в статистиката; · съгласуване на рамките за осигуряване на качеството на ЕСС и ЕСЦБ; · удовлетворяване на потребностите на ползвателите по отношение на докладите относно качеството. 2. ОПРЕДЕЛЯНЕ НА ПРИОРИТЕТИТЕ И ОПРОСТЯВАНЕ Европейската статистическа система е изправена пред сериозно предизвикателство: да съумее да предоставя висококачествена европейска статистика в отговор на нарастващите потребности от статистически данни в контекста на значително намалените бюджети на държавите-членки и на възприетата политика да не се увеличава персоналът в рамките на Комисията и в държавите-членки. С оглед на тези ресурсни ограничения на европейско и национално равнище е важно да се засилят мерките по определяне на приоритети и опростяване, за което се изисква ангажираност от страна на всички партньори в ЕСС. Като неразделна част от подготовката на годишните работни програми бе въведен механизъм за определяне на приоритетите и той ще се прилага през целия период на действие на ЕСП за 2013—2017 г. Наред с другото е включен годишен преглед на съществуващите статистически изисквания, като административният механизъм е заменен със стратегически подход, при който се отчитат интересите на ползвателите, на изготвящите статистиката лица и на респондентите. Цел: Да се приложи в практиката механизъм за определяне на приоритетите за ЕСС, за да се опростят изискванията за докладване и да се повиши гъвкавостта на ЕСС с цел адаптиране към новите потребности от статистически данни при същевременно отчитане на ограниченията, пред които са изправени изготвящите статистиката лица, и на свързаната с отговорите тежест. Целта ще бъде постигната чрез: · определяне на приоритетите и заделяне на съответните ресурси; · определяне на приоритетите за ЕСС като част от годишната работна програма; · вземане предвид на резултатите от консултациите с ползвателите и с изготвящите статистиката лица при съставяне на годишната работна програма; · уведомяване на ползвателите за статистическите области, които подлежат на опростяване, и за аспектите, за които ще се намали или преустанови събирането на данни. 3. МНОГОЦЕЛЕВА СТАТИСТИКА И ПО-ВИСОКА ЕФИКАСНОСТ ПРИ ИЗГОТВЯНЕ НА СТАТИСТИКАТА Цели: Постепенно да се въведе структура на ЕСС, която да дава възможност за по-интегриран подход при изготвянето на статистиката на ЕС; да се хармонизират и стандартизират методите за изготвяне на статистиката и метаданните; да се засили интеграцията — както хоризонтална (между статистическите области), така и вертикална (между партньорите в ЕСС) — при процесите на изготвяне на статистика в рамките на ЕСС при спазване на принципа на субсидиарност; да се използват и интегрират многобройни източници на данни; да се изготвя многоцелева статистика. Целите ще бъдат постигнати чрез: · увеличено използване на подходящи административни данни във всички статистически области; · набелязване и използване на нови източници на данни за целите на европейската статистика; · увеличено участие на европейските и националните статистически органи в създаването на административните архиви; · по-широко използване на техниките за статистическо съчетаване и свързване на данни, за да се повиши предлагането на статистика на ЕС; · използване на европейския подход към статистиката, за да могат да се предприемат бързо действия в областта на политиките; · засилено интегриране на процесите на изготвяне на статистиката на ЕС чрез координирани действия в рамките на ЕСС; · допълнително хармонизиране на статистическите понятия в статистическите области; · разработване и прилагане в практиката на гъвкава информационна инфраструктура за справки и на технически стандарти за подобряване на оперативната съвместимост, обмена на данни и метаданни и общото моделиране на данните; · използване на стандартни информационни инструменти при статистическите процеси; · увеличено използване и предлагане на хармонизирани методологии (включително смесени подходи при събирането на данни) и хармонизирани метаданни; · засилване на ролята на статистическите регистри на предприятията като място за съхранение на информация за статистическите единици за всички свързани с предприятията статистически области и използването на регистрите като източник на данни за секторите на националните сметки. Цел: Да се осигури доброто функциониране и съгласуваността на ЕСС чрез ефективно сътрудничество и комуникация. Целта ще бъде постигната чрез: · ефективна и ефикасна подкрепа за партньорството в рамките на ЕСС; · определяне и прилагане в практиката на методи за разпределение на тежестта и работата в рамките на ЕСС; · допълнително разработване и въвеждане в действие на мрежи за съвместна дейност. 4. РАЗПРОСТРАНЕНИЕ И КОМУНИКАЦИЯ Цели: ЕСС да се превърне в основния източник на данни за статистиката на ЕС за всички ползватели и по-специално за отговорните фактори в публичния и частния сектор, чрез предлагане на качествена услуга по предоставяне на статистическа информация въз основа на принципите на свободен достъп до европейската статистика. Диалогът между ползвателите на статистиката и изготвящите я лица да се засили и разшири, за да се удовлетворят потребностите на ползвателите от качествена статистика. От основно значение за подобряване на ефективността и ефикасността на ЕСС е ползвателите да бъдат привличани за участие в новите разработки още на ранен етап. Да се разшири и рационализира гамата от статистически продукти за разпространение, така че да се отговори на потребностите на ползвателите чрез използване на новите технологии. Да се изгради ефикасна и интегрирана сигурна инфраструктура в рамките на ЕСС, за да се предоставя достъп до официални статистически поверителни данни за научни цели. Да започне изготвянето на досиета за обществено ползване. Целите ще бъдат постигнати чрез: · превръщането на ЕСС в първи източник за справка от страна на всички ползватели на европейска статистика; · изграждане на интегрирана сигурна инфраструктура за достъп до микроданните на ЕС; · въвеждане на система за обработка на исканията на ползвателите за незабавен достъп и за консултиране във връзка с тълкуването на статистическата информация; · адаптиране на статистическите продукти за разпространение към потребностите на ползвателите чрез използване на новите технологии; · увеличаване на броя на статистическите продукти по общи за различни области въпроси; · увеличено използване на новите технологии за комуникация и разпространение (напр. въз основа на формàта „Statistical Data and Metadata eXchange“ - SDMX); · повишено предлагане на масиви от микроданни за целите на изследователската дейност в областта на статистиката. 5. ОБУЧЕНИЕ, ИНОВАЦИИ И НАУЧНОИЗСЛЕДОВАТЕЛСКА ДЕЙНОСТ Цели: Да се удовлетворят потребностите от учене и развитие в рамките на ЕСС чрез съчетаване на курсовете за обучение и възможностите за учене и развитие. Да се подобри сътрудничеството между членовете на ЕСС във връзка с трансфера на знания, обмена и прилагането на най-добри практики и на общи иновативни подходи при изготвянето на статистиката. Да се организират дейностите, участията и изготвянето на становища от научноизследователските среди във връзка с подобряването на веригите за изготвяне на статистиката и повишаването на качеството на официалната статистическа информация. Целите ще бъдат постигнати чрез: · разработване на магистърска програма (напр. магистърска програма по официална статистика); · предлагане на програми за обучение в отговор на потребностите на ползвателите; · прилагане на резултатите от научноизследователски проекти при изготвянето и разпространението на статистиката; · превръщане на ЕСС в източник за справка от страна на статистическите изследователски среди; · широко участие на изследователските среди в научноизследователските дейности в областта на официалната статистика; · въвеждане на подходящи инструменти за обмен на практики и прилагане на общи решения по възникващи въпроси в рамките на ЕСС. III. ПАРТНЬОРСТВО ПАРТНЬОРСТВО В РАМКИТЕ НА ЕСС И ИЗВЪН НЕЯ Цел: Да се приложи в практиката засилената рамка за управление на ЕСС. Целта ще бъде постигната чрез: · прилагане на преразгледаното законодателство в областта на статистиката, решение относно ролята на Евростат; · приемане на рамкови регламенти, в чиито обхват да попадат цели статистически области. Цел: Да се засили координиращата роля на Евростат в качеството му на статистическа служба на Европейския съюз. Целта ще бъде постигната чрез: · приобщаване на Евростат на ранен етап към всички инициативи на Комисията във връзка със статистическите им аспекти; · редовно организиране на диалог на най-високо управленско равнище между заинтересованите страни. Цел: Да се засили сътрудничеството с Европейската система на централните банки и с европейските и международните организации, участващи в изготвянето на данни за статистически или административни цели, чрез общи проекти и координирани разработки. Да се осигури последователност между европейските и международните стандарти. Целта ще бъде постигната чрез: · въвеждане на рамка за качество, обща за ЕСС и ЕСЦБ; · все по-голямо участие на Евростат в международните консултативни групи; · определяне и използване на нови пътища за сътрудничество; · прилагане на новата СНС[23]/ESA[24], на SEEA[25]/ЕИСОС[26] и на ръководствата за платежния баланс. Цел: Да се насърчават и осъществят дейности по статистическо консултиране и статистическо подпомагане в държави извън ЕС с оглед на приоритетите във външната политика на ЕС и като се отделя специално внимание на разширяването и европейската политика за съседство. Целта ще бъде постигната чрез: · постигане на водеща роля на ЕСС на международната сцена; · предоставяне на качествени данни за целите на външната политика на ЕС; · оказване на подкрепа на службите на Комисията при прилагането на политиките за развитие и международно сътрудничество, при контактите им с международните организации и по въпроси от общ статистически интерес с региони или държави извън Европа; · разпространяване на съответните статистически данни в подкрепа на процеса по разширяване и на преговорите; · свеждане до минимум на исканията от страна на новите държави-членки за дерогации, които водят до липса на данни; · подписване на споразумения или меморандуми за разбирателство с държави извън ЕС; · разработване и изпълнение на програми за техническо сътрудничество; · оказване на техническа помощ, насочена към хармонизиране и предоставяне на данни. ЗАКОНОДАТЕЛНА ФИНАНСОВА ОБОСНОВКА 1. РАМКА НА ПРЕДЛОЖЕНИЕТО/ИНИЦИАТИВАТА 1.1. Наименование на предложението/инициативата 1.2. Съответна(и) област(и) на политиката(ите) в структурата на УД/БД 1.3. Естество на предложението/инициативата 1.4. Цел(и) 1.5. Основания за предложението/инициативата 1.6. Продължителност и финансово отражение 1.7. Предвиден(и) метод(и) на управление 2. МЕРКИ ЗА УПРАВЛЕНИЕ 2.1. Правила за наблюдение и докладване 2.2. Система за управление и контрол 2.3. Мерки за предотвратяване на измама и нередности 3. ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА 3.1. Засегната(и) функция(и) от многогодишната финансова рамка и разходен(ни) бюджетен(ни) ред(ове) 3.2. Очаквано отражение върху разходите 3.2.1. Обобщение на очакваното отражение върху разходите 3.2.2. Очаквано отражение върху бюджетните кредити за оперативни разходи 3.2.3. Очаквано отражение върху бюджетните кредити с административен характер 3.2.4. Съвместимост с настоящата многогодишна финансова рамка 3.2.5. Участие на трети страни във финансирането 3.3. Очаквано отражение върху приходите ЗАКОНОДАТЕЛНА ФИНАНСОВА ОБОСНОВКА 1. РАМКА НА ПРЕДЛОЖЕНИЕТО/ИНИЦИАТИВАТА 1.1. Наименование на предложението/инициативата Предложение за регламент на Европейския парламент и на Съвета относно Европейската статистическа програма за периода 2013—2017 г. 1.2. Съответна(и) област(и) на политиката в структурата на УД/БД[27] Статистика (3403 — Изготвяне на статистическа информация, 3480 — Административна подкрепа за Евростат, 3481 — Политическа стратегия и координиране за Евростат) 1.3. Естество на предложението/инициативата þ Предложението/инициативата е във връзка с нова дейност ¨ Предложението/инициативата е във връзка с нова дейност вследствие на пилотен проект/подготвителна дейност[28] ¨ Предложението/инициативата е във връзка с продължаване на съществуваща дейност ¨ Предложението/инициативата е във връзка с дейност, пренасочена към нова дейност 1.4. Цели 1.4.1. Многогодишна(и) стратегическа(и) цел(и) на Комисията, към която(ито) е насочено(а) предложението/инициативата Предложението е съгласувано с приоритетите на Европейския съюз, тъй като статистиката, която се разработва, изготвя и разпространява по настоящата програма, ще допринесе за изпълнението на политиките на Европейския съюз, като например стратегията „Европа 2020“ за „интелигентен, устойчив и приобщаващ растеж“, както и на другите политики, разгледани в стратегическите приоритети на Комисията за периода 2010—2014 г. (напр. засилено и интегрирано икономическо управление, изменение на климата, растеж и социално сближаване, Европа на гражданите и глобализацията). 1.4.2. Конкретна(и) цел(и) и съответна(и) дейност(и) във връзка с УД/БД Конкретна цел № 1: Да се предоставя качествена статистическа информация в подкрепа на разработването, наблюдението и оценяването на политиките на Европейския съюз. Съответна(и) дейност(и) във връзка с УД/БД 3403 — Изготвяне на статистическа информация Конкретна цел № 2: Да се прилага новият метод за изготвяне на европейската статистика. Съответна(и) дейност(и) във връзка с УД/БД 3403 — Изготвяне на статистическа информация, 3480 — Административна подкрепа за Евростат, 3481 — Политическа стратегия и координиране за Евростат Конкретна цел № 3: Да се засили партньорството в рамките на ЕСС и извън нея. 3481 — Политическа стратегия и координиране за Евростат По-подробни цели ще бъдат формулирани в годишните статистически работни програми на Комисията. 1.4.3. Очакван(и) резултат(и) и отражение Да се посочи въздействието, което предложението/инициативата следва да окаже по отношение на целевите бенефициери/групи. Въздействие по отношение на Европейския парламент и Съвета: положително, тъй като ЕСП е в съответствие с Договорите, финансовите перспективи и политическите приоритети на Европейския съюз; в ЕСП са взети предвид потребностите от статистическа информация в подкрепа на политиките на ЕС; в програмата е включен механизъм за по-точно определяне на приоритетите и за намаляване на свързаната с отговорите тежест за предприятията и гражданите. Държавите-членки участваха в изготвянето на ЕСП. При изпълнението на програмата ще бъде спазен принципът на субсидиарност. Въздействие по отношение на колегиума на членовете на Комисията и службите на Комисията: положително, тъй като ЕСП е в съответствие с Договорите и финансовите перспективи; в ЕСП са взети предвид потребностите от статистическа информация в подкрепа на политиките на ЕС и като част от ЕСП ще се прилага стабилна система за управление на качеството. ЕСП ще бъде подложена на ефективна оценка и ще бъде обхваната в рамка за разпределение на ресурсите, съответстваща на БД. Въздействие по отношение на националните статистически институти (включително генералните директори на институтите (DGINS), Комитета на ЕСС, Групата за партньорство, групите на директорите) и другите национални структури, изготвящи статистика: положително, тъй като в ЕСП е включен механизъм за по-точно определяне на приоритетите и за намаляване на свързаната с отговорите тежест за предприятията и гражданите. Програмата е в съответствие със съвместната стратегия на ЕСС относно изпълнението на съобщението. Държавите-членки участваха в изготвянето на ЕСП. При изпълнението на програмата ще бъде спазен принципът на субсидиарност. Въздействие по отношение на ЕСКК, Европейската централна банка, Комитета по парична и финансова статистика и статистика на платежния баланс и други неинституционални ползватели: положително, тъй като в ЕСП са взети предвид потребностите от статистическа информация в подкрепа на политиките на ЕС; на ползвателите ще се гарантира, че статистиката отговаря на определените цели (предоставя се навреме и съответства на техните потребности и изисквания във връзка с политиките). Въздействие по отношение на Евростат: положително, тъй като ЕСП е в съответствие със Съобщението за метода на изготвяне на статистическата информация на ЕС; като част от ЕСП ще се прилага стабилна система за управление на качеството; ЕСП ще осигури стабилна рамка за съгласувано структурирано годишно програмиране и разпределение на ресурсите, както и ясен поглед върху посоката на развитие на Евростат; ЕСП ще бъда подложена на ефективно оценяване. 1.4.4. Показатели за резултатите и за отражението Да се посочат показателите, които позволяват да се проследи осъществяването на предложението/инициативата. За всички цели, набелязани в ЕСП 2013—2017 г., са посочени основните действия и показатели. Целите на ЕСП за 2013—2017 г. се подлагат на по-подробно планиране в годишните работни програми, а резултатите са обект на наблюдение през целия програмен период. Постигането на общата цел, свързана с позицията на водещ доставчик на висококачествена статистика за Европа, ще бъде наблюдавано чрез: — изследването на Евростат за удовлетвореността на ползвателите, по-специално дял на ползвателите, даващи оценка „много добър“ или „добър“ на общото качество на европейската статистика. 1.5. Основания за предложението/инициативата 1.5.1. Нужда(и), която(ито) трябва да бъде(ат) удовлетворена(и) в краткосрочен или дългосрочен план Създаването на многогодишна европейска статистическа програма произтича от член 13, параграф 1 от Регламент (ЕО) № 223/2009 на Европейския парламент и на Съвета относно европейската статистика3, съгласно който Европейската статистическа програма трябва да осигури рамката за разработването, изготвянето и разпространението на европейската статистика, основните области и целите на предвидените дейности за период, който не надвишава пет години. С програмата трябва да се определят приоритети относно потребностите от информация с цел осъществяване на дейностите на Европейския съюз. Целевите бенефициери по предложението са субектите, ползващи и изготвящи европейската статистика, т.е. Европейският парламент и Съветът, генералните дирекции на Комисията, Европейската централна банка, националните статистически институти и другите национални структури, изготвящи европейската статистика, ЕСКК, Комитетът по парична и финансова статистика и статистика на платежния баланс и други неинституционални ползватели, а несъмнено и широката общественост. 1.5.2. Добавена стойност от намесата на ЕС Политическите ръководители и действащите лица на пазара изпитват непрестанна потребност от статистическа информация, за да могат да вземат решения и да наблюдават и оценяват тяхното изпълнение. Статистиката осигурява съществена инфраструктура, гарантираща безпроблемното и ефикасно функциониране на демократичните общества и модерните икономики. За да осъществява своята мисия, Европейският съюз се нуждае от висококачествена услуга в сферата на статистическата информация. Европейската статистика трябва да бъде надеждна, актуална и независима от политическо влияние, и да бъде предоставяна в удобна за ползвателите форма. Освен това изготвянето на статистическата информация не бива да налага прекомерна тежест на доставчиците на данни, а събирането на данните трябва да се осъществява в съответствие с принципите на субсидиарност и пропорционалност. Заедно с националните статистически органи и другите национални органи, отговарящи във всяка държава-членка за разработването, изготвянето и разпространението на европейска статистика, Евростат създаде партньорство под общото наименование ЕСС. В това партньорство участват също и държавите от ЕИП. Държавите-членки събират данни и съставят статистика за своите национални цели, както и за целите на ЕС. ЕСС функционира като мрежа, в която на Евростат е отредена ръководната роля в дейността по хармонизиране на статистиката в тясно сътрудничество с националните статистически органи. Дейността на ЕСС е насочена преди всичко към политиките на ЕС и в резултат на разширяването на обхвата на европейските политики хармонизацията обхвана почти всички статистически области. ЕСС способства обмена на знания и „най-добри практики“ между държавите-членки, както и разработването на нови технологии, общи инструменти и мрежи за съвместна дейност, за да се извличат ползи от евентуални синергии и да се избегне дублирането на усилия и по този начин се проправя пътя за една модерна и подготвена за бъдещите предизвикателства система за изготвяне на статистика. Най-добре е усилията, насочени към хармонизиране, рационализиране и регламентиране, да се предприемат на равнището на Европейския съюз, където именно може да се постигне оптимална ефикасност при осъществяването на такива проекти. 1.5.3. Поуки от подобен опит в миналото Основните ограничения, пред които сме изправени в рамките на действащата понастоящем Статистическа програма на Общността за периода 2008—2012 г.4, произтичат от фиксираната за петгодишен период структура и подробно описаните цели. В периода след приемането на програмата настъпиха редица важни промени. Основната правна рамка за изготвянето на европейската статистика се промени. Прието бе Съобщението за метода за изготвяне на статистическата информация на ЕС, последвано от съвместната стратегия на ЕСС; влезе в сила Договорът от Лисабон; встъпи в длъжност нова Европейска комисия (с мандат от януари 2010 г. до декември 2014 г.); подети бяха редица нови политически инициативи (като „Европа 2020“5) и бе заздравена управленската структура на ЕСС. Нито едно от тези събития не намери отражение в действащата понастоящем програма; отделни нейни елементи вече не стоят на дневен ред, а между планираните и действителните действия се наблюдава разминаване. Това води до намаляване на адекватността на докладите за изпълнението на програмата, тъй като тя не обхваща многобройни действия от значение в тази област, а същевременно се налага докладване по посочени в програмата, но вече преустановени действия. Във връзка с процеса на изготвяне на Европейската статистическа програма работна комисия 3 на Групата за партньорство[29] предложи многогодишен програмен цикъл за периода 2013—2017 г. Предложено бе партньорите в рамките на ЕСС (Комитета на ЕСС, DGINS, групите на директорите и ЕСКК) да бъдат въвлечени по-активно в процеса на изготвяне на програмата. Също така следва да се отбележи, че в доклада на Комисията до Европейския парламент и Съвета относно оценката на резултатите от СПО за 2003—2007 г.[30] бяха отправени препоръки във връзка с бъдещите многогодишни програми, а именно: Подобряване на връзката между СПО и годишните работни програми. СПО е проектирана като рамкова програма, формулираща стратегическа визия за период от пет години, като е осигурена, съвместно с годишните работни програми, нейната гъвкавост и практическа значимост за целия период. При препратки към СПО в годишните работни програми трябва изрично да се споменава съответната СПО и те да се базират на нея. Подобряване на мониторинга на реализацията на СПО. Следва да се реализира цялостен мониторинг на СПО посредством дефиниране на ключов набор от показатели, осигуряващи достатъчна информация за постигането на оперативните и стратегическите цели за периода на реализация на програмата. В доклада от Комисията до Европейския парламент и до Съвета относно средносрочната оценка на СПО за 2008—2012 г. бе подчертано, че в бъдеще следва да бъдат взети предвид следните задачи: — Определяне на новите потребности от статистическа информация. Изисква се по-интегриран подход, използващ много на брой комбинирани източници на данни, както и хармонизиране на методологията, понятията и определенията. — Засилване на партньорството в рамките на ЕСС. Подчертана бе необходимостта от установяване на повече и по-разнообразни интегрирани модели за сътрудничество заедно с държавите-членки. — Обмислянето на концептуален подход за преприоритизиране на дейностите бе посочено като необходимо, успоредно с анализирането на наличните ресурси за изпълнението на СПО, с цел намаляване на свързаната с отговорите тежест и на разходите за лицата, изготвящи статистиката. Трябва да се отбележи, че действащата понастоящем СПО за 2008—2012 г. бе сред темите, разгледани в одитния доклад за вътрешния одитен капацитет на Евростат относно функцията по оценяване[31], в който бе отбелязана липсата на предварителна оценка за действащата програма и бе отправена препоръка такава оценка да се осъществява по отношение на бъдещи програми в съответствие с Финансовия регламент[32] (член 27) и правилата за неговото прилагане[33] (член 21). С цел избягване на ограниченията на една твърде подробно формулирана програма и за да се позволи приспособяване към нови или променящи се политически приоритети и тенденции, ЕСП за 2013—2017 г. е замислена като общ инструмент за планиране, очертаващ най-общо целите и действията, които да бъдат предприети; по този начин се осигурява общата рамка за изготвянето на годишни статистически работни програми, в които целите и действията да бъдат подробно формулирани. Във връзка с тенденциите в ЕСС, както и с прилагането на Съобщението за метода на изготвяне на статистическата информация на ЕС, е необходимо в Европейската статистическа програма за периода 2013—2017 г. да бъде отделено специално внимание както на посрещането на предизвикателствата в бъдеще, така и на баланса между потребности и ресурси. От изключително важно значение е силното партньорство в рамките на ЕСС, поради което в пътната карта за изготвянето на настоящата програма бе включена по-широка консултац